Man op plaas buite Tulbagh geskiet(Argieffoto: Pexels) ’n Man (36) is Woensdagaand op ’n plaas in die omgewing van Tulbagh in die Wes-Kaap geskiet. Inligting rakende die voorval is in dié stadium skraps. Sers. Luqmaan Adams, woordvoerder van die polisie, sê die man was alleen tuis toe hy vyf verdagtes op sy eiendom opgemerk het. Skote is omstreeks 20:45 afgevuur en die man is in die regterbeen geskiet. Die verdagtes het daarna op die vlug geslaan en is sedertdien soek. Adams sê die omstandighede rakende die voorval word ondersoek. ’n Saak van poging tot moord is aanhangig gemaak.